《寄马全玉》
宋代·刘跂

岁月如归鸿，秋至欻将翔。郊原带爽气，榆柳媚无光。

客子抱幽独，耿耿谁与明。不辞青鞋贱，来蹑君子堂。

君子松桧姿，劲不惨风霜。其交淡如水，众口未易尝。

忘言默领会，此意却难忘。不饮知酒趣，聊复酌公浆。

寒灯夜寥阒，一笑未渠央。谁令别离此，梦寐长相望。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。